OSNOVNA ŠOLA MALEČNIK

SVET STARŠEV

**ZAPISNIK**

1. seje Sveta staršev, ki je bila 26. 9. 2013 ob 17. uri v učilnici matematike.

**Prisotni:**

Cvetka Černko, Katja Kelbič, Andreja Močnik Kožič, Mojca Bruić, Andrej Vernik, Peter Caf, Tomaž Škrlec, Vladimir Prah, Darja Krstić Podgorelec, Branko Alter, Klavdija Brus,

Rudolf Sedič – ravnatelj.

**Opravičeno odsotni:**

Sandi Vidovič, Borut Korc.

G. ravnatelj je pozdravil prisotne na 1. seji Sveta staršev v šolskem letu 2013/14 in predstavil nove predstavnike, Poslovnik o delu v Svetu staršev bodo prejeli po e-pošti.

Predlagal je naslednji

DNEVNI RED:

1. Ugotovitev sklepčnosti in potrditev dnevnega reda.
2. Protokolarni zapis korespondenčne seje.
3. Volitev predsednika Sveta staršev in njegovega namestnika.
4. Imenovanje članov Upravnega odbora Šolskega sklada.
5. Poročila za šolsko leto 2012/2013.
6. LDN za šolsko leto 2013/14.
7. Seznanitev s Pravilnikom o oddaji prostorov.
8. Seznanitev s pravili o prilagajanju šolskih obveznosti.
9. Poročilo o izgradnji šolskega igrišča.
10. Razno.

**K točki 1 – Ugotovitev sklepčnosti in potrditev dnevnega reda**

G. ravnatelj je ugotovil, da je na seji prisotnih 11 članov in je seja sklepčna.

Na predlagani dnevni red ni bilo pripomb, zato je bil sprejet

**Sklep št. 1:**

**Svet staršev OŠ Malečnik je soglasno potrdil predlagani dnevni red.**

Zapisnik zadnje seje je bil potrjen na korespondenčni seji, ki je bila razpisana od 20. 6. do 23. 6. 2013.

**K točki 2 – Protokolarni zapis korespondenčne seje**

Dnevni red korespondenčne seje:

1. Nakup potrebščin za likovni pouk v šoli;
2. Mnenje o obveznem drugem tujem jeziku v osnovnih šolah.

Seja je bila odprta od 4. 6. 2013 do 10. 6. 2013 do 24.00.

1. točka: sodelovalo je 7 staršev, **6 za** in **1 neodločen**.

**Sklep št. 1:**

OŠ Malečnik izvede nakup potrebščin za likovno umetnost tudi za učence od 1. do 5. razreda. Starši za nakup prispevajo 10 EUR za celo šolsko leto.

2. točka: sodelovalo je 7 članov, 7 članov je pobudo sprejelo.

**Sklep št. 2:**

Starši soglasno podpirajo pobudo, da 2. tuji jezik ostane obvezen.

**K točki 3 – Volitev predsednika Sveta staršev in njegovega namestnika**

G. ravnatelj je seznanil predstavnike Sveta staršev, da se volitve predsednika in namestnika izvedejo vsako leto. Kandidat mora biti član Sveta staršev, lahko pa je izvoljen večkrat zapored. V lanskem letu je bila ga. Močnik Kožič predsednica Sveta staršev, namestnik predsednice pa g. Borut Korc.

Predstavniki Sveta staršev so bili mnenja, da je predsednica do sedaj dobro opravljala delo in če je pripravljena sprejeti delo tudi v prihodnje, naj ostane predsednica.

Dosedanja predsednica je soglašala s kandidaturo.

Predstavniki Sveta staršev so za podpredsednika predlagali g. Branka Alterja. S kandidaturo se je g. Alter strinjal.

**Sklep št. 3:**

**Svet staršev OŠ Malečnik soglasno izvoli za predsednico Sveta staršev Andrejo Močnik Kožič, za namestnika pa Branka Alterja.**

G. Ravnatelj je prosil novo izvoljeno predsednico, da prevzame vodenje seje.

Ga. predsednica se je zahvalila za zaupanje, hkrati pa prosila predstavnike Sveta staršev za še malo več sodelovanja v letošnjem šolskem letu in da bi se poskusili bolj ukvarjat, ne samo z obšolskimi stvarmi, temveč z bistvom tega, kar se v šoli dogaja in sicer z vzgojo in izobraževanjem.

G. namestnik predsednice je še dodal, da bi morali več časa posvetiti točki razno, kjer se postavljajo vprašanja in predlogi, kajti starši to od predstavnikov Sveta staršev pričakujejo.

**K točki 4 – Imenovanje članov Upravnega odbora Šolskega sklada**

G. ravnatelj je seznanil člane Sveta staršev z načinom imenovanja članov UO Šolskega sklada, imenovanih s strani šole, in sicer jih Svet zavoda predlaga, Svet staršev pa jih potrdi.

Ker seje Sveta zavoda še ni bilo in nimamo predloga članov s strani šole, bo v zvezi s to točko razpisana korespondenčna seja.

Svet staršev mora v Upravni odbor šolskega sklada predlagati štiri člane, ni nujno, da so člani Sveta staršev, morajo pa biti starši naših učencev.. Svet zavoda bo evidentiral tri člane.

S strani staršev so bili v Upravni odboru šolskega sklada predlagani Mojca Bruić, Cvetka Cernko, Tomaž Škrlec in Dejan Senekovič.

Predstavnica 9. a-razreda je povedala, da njen otrok obiskuje 9. razred, zato bi morda v Upravni odbor šolskega sklada imenovali drugega člana.

Predstavniki Sveta staršev so bili mnenja, da je Upravni odbor šolskega sklada delal zelo dobro in veliko naredil, zato naj ostanejo enaki člani še naprej.

**Sklep št. 4:**

**Svet staršev OŠ Malečnik se je soglasno strinjal, da v Upravni odbor šolskega sklada predlaga iste člane kot v lanskem šolskem letu, in sicer Mojco Bruić, Cvetko Černko, Tomaža Škrleca in Dejana Senekoviča.**

**Vsi člani bodo potrjeni s korespondenčno sejo Sveta staršev.**

**K točki 5 – Poročila za šolsko leto 2012/2013**

G. ravnatelj je seznanil predstavnike Sveta staršev, da je poročilo za šolsko leto 2012/13, ki so ga predstavniki prejeli kot gradivo, nastalo na podlagi analize dela vseživljenjskega učenja na pedagoški konferenci, analize dela posameznega učitelja glede dejavnosti, ki so bile izvedene skozi celotno šolsko leto in na podlagi rezultatov NPZ. Prioritete v šolskem letu 2013/14 morajo biti vidne v letnih pripravah učiteljev – branje z razumevanjem pri vseh predmetih, izdelava povzetka in izpisovanje ključnih besed, učne strategije in poslušanje ter tiho govorjenje.

Predstavniki Sveta staršev so dali predlagali naslednje:

- raziskovalna naloga je bila samo ena – učenci pa dosegajo lepe rezultate in bi lahko teh

 nalog bilo več;

- spodbujati bi bilo potrebno mentorje, da bi le-ti še bolj motivirali učence za raziskovalne

 naloge;

- pri projektu branje za lepše sanje je bila pobuda mišljena tako, da bi čim več otrok bralo in

 bi se lahko udeležili noči branja brez pogoja, da opravijo bralno značko. Ta pobuda je bila

 mišljena predvsem za nižjo stopnjo.

Predstavnik 9. b-razreda je povedala, da se ji zdi prav, da otroci za sodelovanje na noči branja tudi za to nekaj naredijo in preberejo knjige.

Prav tako je predstavnik 6. a-razreda povedal, da so sedaj začeli brati tudi učenci, ki lani niso dosegli bralne značke, da bodo lahko sodelovali na noči branja.

Predstavnik 4. b-razreda je bil mnenja, če bomo otroku rekli, da mora prebrati knjigo, je ne bo, če bo stimuliran in bo knjiga zanimiva, jo bo zagotovo prebral.

G. ravnatelj je predstavnikom sveta staršev povedal, da bo na pedagoški konferenci učitelje seznanil s predlogom, da za udeležbo na noči branja ni pogoja.

**Sklep št. 5:**

**Svet staršev OŠ Malečnik z 8 glasovi predlaga, da za udeležbo na projektu branje za lepše sanje ni pogoj opravljena bralna značka.**

**Sklep št. 6:**

**Svet staršev OŠ Malečnik z 10 glasovi ZA in 1 glasom PROTI predlaga, da bi učitelji bolj spodbujali učence k sodelovanju v raziskovalnih nalogah, hkrati pa spodbuja tudi učitelje, da bi se pogosteje odločali za mentorstvo pri raziskovalnih nalogah.**

**Sklep št. 7:**

**Svet staršev OŠ potrdi Poročila za šolsko leto 2012/2013.**

**K točki 6 – Letni delovni načrt za šolsko leto 2013/2014**

K tej točki so predstavniki Sveta staršev prejeli gradivo, predsednica je odprla razpravo.

Predstavnik 3. a-razreda je ravnatelja vprašal, zakaj so otroci dobili prijavnice za interesne dejavnosti, če pa še ne vedo, katere interesne dejavnosti se bodo izvajale.

G. ravnatelj je seznanil Svet staršev z izborom interesnih dejavnosti, na željo otrok je bilo dodanega več športa. V letošnjem letu je namesto plesa folklora.

Interesne dejavnosti na šoli se začnejo izvajati s 1. oktobrom in so folklora, priprava učencev na Cankarjevo tekmovanje, knjižničarski krožek,šahovski krožek,pravljični krožek, vesela šola, mladi raziskovalci, likovni krožek, raziskovalni krožek, prometni krožek,zabavna matematika, skupnost učencev, košarka, pravljično ustvarjalni krožek, cici zbor, nemščina 1, 2 3, dramski krožek. Za nadstandardni program, ki ni obvezen, bodo starši dobili obvestila na dom.

Predstavnik 5. a-razreda je vprašal ravnatelja, kje v LDN je zavedena eko šola.

G. ravnatelj je povedal, da predstavnikom Sveta staršev ni posredoval celotnega LDN, ki obsega 75 strani in še ni bil potrjen s strani Sveta zavoda. Eko šola je napisana na 32 strani LDN.

**Sklep št. 8:**

**Svet Staršev OŠ Malečnik soglasno predlaga, da učitelji zberejo podpise staršev za interesne dejavnosti šele takrat, ko bo učencem predstavljena vsebina interesnih dejavnosti.**

**Sklep št. 9:**

**Svet staršev predlaga ravnatelju, da so prijavnice za učence za interesne dejavnosti pripravljene tako, da bodo starši vedeli, katere dejavnosti so brezplačne, katere so plačljive in katere so financirane s strani Ministrstva za vzgojo in izobraževanje oz. MO Maribor.**

**K točki 7 – Seznanitev s Pravilnikom o oddaji šolskih prostorov v najem**

Gradivo k tej točki so predstavniki Sveta staršev prejeli, predsednica je prosila g. ravnatelja, da seznani Svet staršev z morebitnimi spremembami.

G. ravnatelj je povedal, da je Pravilnik o oddaji prostorov pripravila MO Maribor in je nov. Ta pravilnik mora potrditi še Svet zavoda, prav pa je, da je z njim seznanjen tudi Svet staršev. Pripomba na ta pravilnik je v členu, kjer je naveden brezplačni najem za donatorje. Ta člen bi morali specificirati.

Predstavniki Sveta staršev so vprašali ravnatelja, kaj je pri dodelitvi prostorov v najem prioriteta, ker to v pravilniku ni zapisano. Predlagali so, da se društva v kraju pravočasno obvesti o razpisu za najem prostorov.

G. ravnatelj je povedal, da je prioriteta pri razpisu vrstni red prijav na razpis. Prijave se zbirajo do zasedenosti.

**Sklep št. 10:**

**Svet staršev OŠ Malečnik je seznanjen s Pravilnikom o najemu prostorov.**

**K točki 8 – Seznanitev s pravili o prilagajanju šolskih obveznosti**

G. ravnatelj je povedal, da je Ministrstvo za izobraževanje nekoliko zaostrilo dodelitev statusov učencem v tem smislu, da sta sedaj dva nivoja posameznih statusov, in sicer perspektivni športnik in vrhunski športnik ter perspektivni mladi umetnik in vrhunski mladi umetnik. V pravilih je določeno, kaj morajo starši, ki oddajo vlogo za dodelitev statusa, k tej vlogi priložiti.

Pravila bodo objavljena na spletni strani šole.

**Sklep št. 11:**

**Svet staršev OŠ Malečnik se je seznanil s Pravili o prilagajanju šolskih obveznosti.**

**K točki 9 – Poročilo o izgradnji šolskega igrišča**

G. ravnatelj je seznanil Svet staršev z izgradnjo šolskega igrišča, in sicer:

- izvajalec je Elan Inventa d.o.o., ki se je kot edini prijavil na javni razpis

- 25.10.2013 je začel teči 60 dnevni rok, da se igrišče zgradi

- znesek za izgradnjo igrišča je bil 90.984,28 z DDV EUR, tako da smo nekaj stvari črtali, da

 smo prišli do cene 74.577,28 EUR brez DDV. MO Maribor bo financirala 26.000 EUR,

 Fundacija za šport 31.250 EUR, vse ostalo mora kriti šola. Zagotovljeno imamo 10.000

 EUR iz šolskega sklada, 10.000 EUR šola, poiskali bomo tudi donatorje, tako da bomo ta

 projekt zaključili.

Na vprašanje predstavnikov Sveta staršev, kako bo z uporabo igrišča, je g. ravnatelj povedal, da bo igrišče zaprto. Igrišče bodo lahko uporabljali vsi, vendar po urniku, tako da se bo vedelo, kdo odgovarja za škodo, če bo nastala.

Svet staršev je dal pobudo, da starši razmislijo kakšna bo raba igrišča izven redne uporabe šole. Otrokom in krajanom bi naj bila omogočena uporaba igrišča tudi v prostem času, ne le v času pouka. O pravilih se bo potrebno dogovoriti.

Predstavniki Sveta staršev so tudi opozorili ravnatelja, da se naj z delavci dogovori, da dela ne bodo opravljali v največji gneči, ko starši pripeljejo otroke v šolo in ko prihajajo po njih. Ko se bodo dela pričela, je potrebno o tem obvestiti tudi starše.

**K točki 10 – Razno**

Predstavnik 2. a-razreda je povedal, da so starši glede šole v naravi mnenja, da so učitelji za to preveč plačani in zakaj tega ne financira Ministrstvo za izobraževanje.

G. ravnatelj je odgovoril, da so letos šli v šolo v naravi v Črmošnjice in je bila pot daljša, zato je bil tudi prevoz dražji, tako da učitelji niso bili več plačani. Ministrstvo za izobraževanje pa financira šolo v naravi samo za 5. razrede.

Predstavniki Sveta staršev so zastavili ravnatelju vprašanja glede:

- parkiranja avtomobilov pred šolo in na pločniku;

- kako je s prostimi urami, ali so učenci seznanjeni, kje naj čakajo med prosto uro, kdo ima

 nadzor nad njimi;

- predlagali so, da se na spletni strani šole objavijo seznami knjig, ki jih morajo prebrati za

 bralno značko.

G. ravnatelj je odgovoril:

- razmišljamo o tem, da bi parkiranje avtomobilov pred šolo prepovedali;

- učenci so med prostimi urami lahko v računalniški učilnici ali v knjižnici, nadzor ima dežurni

 učitelj;

- seznami knjig za bralno značko so objavljeni na spletni strani šole (bo pa še preveril).

G. ravnatelj je tudi seznani Svet staršev, da se bodo zamenjala okna na šoli – prvo nadstropje in pritličje, in sicer v času jesenskih počitnic.

Predsednica Sveta staršev je predlagala, da se na spletni strani šole objavijo elektronski naslovi ter imena in priimki predstavnikov Sveta staršev, če bi starši želeli podati kakšne predloge.

Predstavniki Sveta staršev se s predlogom niso strinjali.

Seja je bila zaključena ob 20.05.

Zapisala

Marjana Nekrep Predsednica Sveta staršev

 OŠ Malečnik

 Andreja Močnik Kožič